Document ID: /fineweb-2-swissfilter-quality_10-filterrobots/filtered/02038.jsonl.gz/3490

La lescha davart las persunas estras dat ina gronda attenziun a l'integraziun da persunas estras. Uschia fixescha ella che la concessiun d'ina permissiun da dimora u da dimora curta po esser colliada cun cundiziuns e che curs da lingua u d'integraziun ston vegnir frequentads. Las obligaziuns concretas vegnan fixadas cun la migranta u cun il migrant en in'uschenumnada cunvegna d'integraziun.
En il chantun Grischun vegnan fatgas dapi la primavaira 2012 cunvegnas d'integraziun cun persunas da terzs stadis ch'èn immigradas en il rom da la reuniun da la famiglia. Quellas gidan a far in'analisa da la situaziun individuala, a mussar il niz persunal da l'integraziun linguistica e sociala ed a fixar ils pass concrets per emprender la lingua.
Per promover en moda persistenta l'integraziun sociala e professiunala da giuvenils ch'èn immigrads tard da stadis da la UE/AECL en Svizra, vegnan fatgas recumandaziuns d'integraziun individualas.